Mogens Jensen (S), 2010-05-18:
Jeg vil selvfølgelig gerne sige tak for debatten.
Jeg ved ikke, om jeg kan sige tak for modtagelsen af forslaget – jo, til en række partier, og det vil jeg også gøre til sidst.
Men først synes jeg, der er grund til at minde om de tal, der stod at læse i en kronik i Berlingske Tidende her forleden, der lige præcis handlede om computerspil.
Jeg synes, at de tal vidner om, hvorfor Folketinget bør tage computerspil som kulturform seriøst.
Det er sådan i Danmark i dag, at 90 pct. af alle børn mellem 8 og 12 år spiller computerspil, og det samme gør et stigende antal voksne.
Den gennemsnitlige bruger er i dag 30 år, og 30 pct. af dem spiller computerspil en gang om ugen.
Det er altså et forbrug, der klart overstiger det antal mennesker, der i dag ser film i danske biografer, og den tid, de bruger på det.
Alle i Folketingssalen er enige om, at det er meget vigtigt, at vi støtter danske biograffilm for at sikre, at vi har et dansk alternativ og film med dansk sprog og danske historier, som udspiller sig i det danske samfund.
Derfor er det jo besynderligt, at der særligt ikke hos kulturministeren og regeringspartierne er en større forståelse for, at det her er et område, som vi bliver nødt til at tage langt mere seriøst.
Man vil end ikke overveje en handlingsplan på området, man siger, der ikke er brug for det.
Er det den besked, man har til de mange brugere, de mange børn og unge, de forældre og de voksne, der spiller computerspil?
Jeg forstår det ikke, og jeg synes på sin vis, at det er sørgeligt, at man på den måde negligerer det her område, og det synes jeg man gør, når man politisk afviser at lave en handlingsplan.
Jeg forstår, at man gerne vil diskutere det, og det håber jeg så også vi kommer til.
Vi vil i hvert fald tage det med som et klart krav i forbindelse med filmforliget og selvfølgelig også i kommende erhvervspolitiske drøftelser – også vedrørende udmøntning af globaliseringsmidler – vi må have.
Det her skal have en stærkere position.
Det var jo også en kamp – og det tror jeg at Venstres ordfører vil give mig ret i, for han var med i forhandlingerne – at få det her igennem som en zone i forbindelse med vores forlig om oplevelseszoner.
Der måtte vi op og stå på sømmet for at sige, at det her altså er vigtigt, og at det er et område, som vi skal tage os af.
Og det er fint nok, at der i zonen er givet 10 mio. kr. over 4 år, men jeg minder stadig væk om, at det, man har at udvikle dansk film for, er 400 mio. kr.
Der er behov for forhandling på det her område.
Jeg synes derudover, der er grund til at nævne, at der også internationalt er et kæmpe potentiale for Danmark.
Det er jo ikke sådan, at vi kun gør det her for at skabe gode danske spilletilbud til danske børn og unge og andre brugere; vi gør det også, fordi der er et internationalt potentiale.
På det, der svarer til computerspillenes Sundance filmfestival i San Francisco, fik Danmark tre ud af otte priser.
Vi har lige vundet prisen for bedste nordiske børnespil ved Nordic Game i Malmø, hvor også en dansker blev kåret som største nordiske talent.
Herudover har vi modtaget to store internationale priser på det her område.
Derfor synes jeg altså, at der er grund til at tage det lidt mere seriøst end blot at komme med sådan en refleksafvisning af et forslag, fordi det kommer fra oppositionen og ikke fra regeringen.
Det siger jeg sådan i al venskabelighed, for når man kommer med alle de store ord om, hvor vigtig man synes at branchen er, så er det altså også nødvendigt at følge det op med handling, og det kunne man altså gøre ved at nikke ja til, at vi nu samlet set får skabt en handlingsplan for styrkelse af området.
Når vi har alt det her potentiale, når vi har vundet de her priser, er det så ikke, fordi det går rigtig, rigtig godt i branchen, og at man har de rigtige vækstbetingelser?
Behøver vi overhovedet at gøre noget?
Der vil jeg også godt henvise til, at vi jo altså for nylig i Børsen kunne læse: »Danmark taber kampen om computerspil.«
Og det er netop det firma, som har vundet priserne i San Francisco, som siger her, at de overvejer at flytte til Canada på grund af dårlige udviklingsforhold i Danmark.
De peger på en række områder, hvor der er behov for, at man både erhvervspolitisk og kulturpolitisk støtter op om computerspillene.
Og det er jo sådan set i al beskedenhed det, vi ønsker at gøre med det her beslutningsforslag.
Jeg skal i forhold til de bemærkninger, der er kommet, sige, at jeg takker for støtten fra SF og Enhedslisten og Det Radikale Venstre.
Dansk Folkeparti var jo sådan lidt mere, synes jeg, fremkommelige, og det skyldes måske, at dagens ordfører har sådan et almindeligt dagligdags forhold til computerspil, der gør, at han ved, hvor vigtigt det er for børn og unge, og derfor godt kan se, at det her er noget, vi bliver nødt til at tage os af.
Men jeg er også nødt til at sige, at når Venstre nok engang kommer her og står og vifter med papirer og siger, at Socialdemokraterne nu har fremsat så og så mange forslag, der koster så og så meget, vil jeg gerne bede Venstres ordfører om at bemærke den indfasning, der er i de forslag, vi har fremsat.
Vi har sagt klart, at efter at den her regering i 8 år, hvor vi har haft økonomisk fremgang i Danmark, ikke har investeret en eneste ekstra krone i kunst og kultur, men har ladet stå til, så er det nødvendigt, at der kommer nogle og rydder op og sørger for, at der kommer investeringer i de kommende år.
Det står vi ved.
Og vi har lagt klart frem, hvad det drejer sig om, og hvad vi vil investere over de næste to regeringsperioder, som jo begynder meget snart.
Det er da en ærlig sag, at vi har en kulturminister og nogle borgerlige partier, der siger, at det her ikke er et område, de ønsker at prioritere.
De gjorde det ikke, dengang de havde økonomisk vækst, og de gør det slet ikke nu her, hvor det kniber lidt med pengene.
Vi vil investere også på det her felt.
Det er afmålte midler, og vi kan stå på mål for de forslag, vi har fremsat, sådan er det.
Vi skammer os ikke over at investere i kunst og kultur og oplevelsesøkonomi, for vi ved, at det på sigt både er til gavn for danske borgere og gavner indtjeningen i Danmark, for det er her, fremtidens forretningsområder ligger.
Hvis vi kan slå igennem på det her felt, kan det skaffe masser af indtjening til Danmark.
Så jeg vil bare afslutte med at sige, at også på det her felt viser det sig jo, at vi har en træt regering.
Selv om vi har fået en ny kulturminister, har man åbenbart ikke helt kræfterne til at sætte ind på de områder, som er fremtidens kulturområder, og som er vigtige for Danmark.
Og det gælder åbenbart også de partier, som bakker op om ministerens regering, og det skal jeg selvfølgelig beklage.
Men vi vil som sagt gøre alt, for at vi får det her på dagsordenen i den kommende filmaftale, som vi skal indgå, og også i de erhvervspolitiske aftaler på oplevelsesøkonomiområdet, der måtte komme i fremtiden.